1.

obracia sa na Radu, Komisiu a Európsku službu pre vonkajšiu činnosť s týmito odporúčaniami: mali by: a) zaistiť, aby dohoda o pridružení bola komplexným a progresívnym rámcom, ktorý bude zameraný na budúci rozvoj vzťahov s Azerbajdžanom a ktorý bude posilňovať politické pridruženie, hospodárske zbližovanie a aproximáciu práva a odzrkadľovať vzťah, ktorý sa Európska únia aj Azerbajdžan rozhodli rozvíjať; b) zaistiť, aby rokovania o dohodách o pridružení medzi EÚ a Azerbajdžanom a EÚ a Arménskom, v súlade s požiadavkami uvedenými v uznesení Európskeho parlamentu o potrebe stratégie EÚ pre Zakaukazsko z 20. mája 2010 a so všetkými základnými zásadami Minskej skupiny OBSE zakotvenými v spoločnom vyhlásení z Aquily z 10. júla 2009, boli prepojené s dôveryhodnými záväzkami uskutočniť zásadný pokrok zameraný na vyriešenie konfliktu v Náhornom Karabachu vrátane okrem iného opatrení na budovanie dôvery, ako je všeobecná demilitarizácia, stiahnutie ostreľovačov z kontaktnej línie, stiahnutie arménskych vojsk z okupovaných území v okolí Náhorného Karabachu a ich návrat pod azerbajdžanskú kontrolu a mechanizmus aktívnej prevencie incidentov a preskúmanie prípadov porušenia prímeria pozdĺž kontaktnej línie, práva všetkých osôb vysídlených v rámci štátu a utečencov na návrat do svojich domovov a k svojmu majetku a medzinárodných bezpečnostných záruk, ktoré budú zahŕňať skutočné nadnárodné mierové operácie s cieľom vytvoriť vhodné dohodnuté podmienky pre budúce slobodné a právne záväzné vyjadrenie vôle, pokiaľ ide o konečný štatút Náhorného Karabachu; c) zahrnúť do dohody o pridružení doložky a kritériá týkajúce sa ochrany a presadzovania ľudských práv, najmä v súvislosti so slobodou médií, právom na slobodu prejavu, slobodu združovania a slobodu zhromažďovania, ktoré sú vyjadrením zásad a práv zakotvených v ústave Azerbajdžanu a najvyšších medzinárodných a európskych noriem a ktoré sa v maximálnej možnej miere opierajú o rámce Rady Európy a OBSE, ktoré sa Azerbajdžan zaviazal dodržiavať; vyzvať vládu Azerbajdžanu, aby tieto záväzky dodržiavala; a zaistiť, aby sa v rámci rokovaní v plnej miere zohľadnila potreba zaručiť práva a živobytie osôb a utečencov vysídlených v rámci štátu; d) zvážiť účasť EÚ v Minskej skupine OBSE s cieľom zvýšiť zapojenie EÚ do riešenia konfliktu medzi Arménskom a Azerbajdžanom; e) poukázať v dohode o pridružení na význam zaručenia základných práv a slobôd občanov vrátane práva na zhromažďovanie a združovanie a práv na súkromné vlastníctvo, rozvoja občianskej spoločnosti, právneho štátu, trvalého boja proti korupcii, politického pluralizmu a nezávislosti médií a súdnictva; f) zdôrazniť v dohode o pridružení význam toho, aby sa Azerbajdžanská republika v plnej miere riadila rozsudkami Európskeho súdu pre ľudské práva; g) zdôrazniť v dohode o pridružení kľúčový význam slobody prejavu pre politických oponentov a zdôrazniť, že užšie vzťahy s EÚ závisia od toho, či azerbajdžanské orgány dodržiavajú zásady právneho štátu, zabezpečujú spravodlivý súdny proces pre všetkých väzňov a bezpodmienečné prepustenie všetkých väzňov uväznených z politických dôvodov; h) technicky aj finančne pomáhať azerbajdžanskému parlamentu, aby mohol v plnej miere rozvíjať svoje ústavné funkcie, orgány a služby vrátane lepšej interakcie s občianskou spoločnosťou; i) podporovať programy rozvojovej pomoci zamerané na zlepšenie životných podmienok utečencov a vysídlených osôb v Azerbajdžane; j) začleniť do dohody doložky o ochrane obhajcov ľudských práv v súlade s usmerneniami EÚ o obhajcoch ľudských práv; k) vyzvať azerbajdžanské orgány, aby zaručili, že prebiehajúca výstavba nových budov v Baku, ktorá sa považuje za čiastočne spojenú s nadchádzajúcou súťažou Eurovision Song Contest, bude v súlade s príslušnými právnymi predpismi a že presídľovanie obyvateľov sa bude realizovať na základe transparentných právnych postupov; vyjadriť znepokojenie nad stupňujúcou sa kritikou vlády zo strany aktivistov v oblasti ľudských práv, ktorí využívajú toto kultúrne podujatie na zlepšenie obrazu demokracie a ľudských práv v krajine; l) udeliť víza osobitnému spravodajcovi parlamentného zhromaždenia Rady Európy pre problematiku politických väzňov, na základe ktorých by mohol vstúpiť do krajiny v súlade so svojím mandátom; m) vyjadriť obavy nad zvyšujúcim sa počtom zatknutí aktivistov za ľudské práva a aktivistov z radov mládeže, nad ťažkosťami v súvislosti s registráciou MVO a politických strán, ako aj nad zastrašovaním a obmedzeniami slobody prejavu, zhromažďovania a internetu a stanoviť v týchto oblastiach referenčné rámce s ustanovením o zrušení dohody, ak tieto referenčné rámce nebudú splnené; n) naliehať na azerbajdžanské orgány, aby prijali antidiskriminačné právne predpisy, ktoré zakážu diskrimináciu na základe sexuálnej orientácie a rodovej identity vo všetkých oblastiach; o) zosúladiť ciele dohody o pridružení so spoločným oznámením o novej reakcii na meniace sa susedstvo, a tým umožniť organizáciám občianskej spoločnosti v Azerbajdžane, aby vykonávali interné monitorovanie reforiem a záväzkov v tejto krajine, a zaistiť, aby vláda niesla za tieto reformy a záväzky väčšiu zodpovednosť; p) zaistiť súlad dohody o pridružení so zásadami medzinárodného práva, najmä pokiaľ ide o zásady vymedzené v Charte OSN a v Záverečnom akte helsinskej konferencie a prijaté v rámci OBSE, t. j. nepoužívanie sily, územná celistvosť a právo na sebaurčenie, a zabezpečiť, aby dohoda po uzavretí platila pre celé územie Azerbajdžanu; q) posilniť schopnosť Európskej únie riešiť konflikty, uskutočňovať mediácie a prijať aktívnejšiu a účinnejšiu úlohu, pokiaľ ide o zvýšenie dôvery medzi stranami konfliktu, a to aj prostredníctvom poskytnutia pomoci pri projektoch na budovanie dôvery financovaných EÚ, ktorých cieľom je zvýšiť všeobecnú podporu vzájomných ústupkov a mierového urovnania sporov; zdôrazniť, že je potrebné, aby zástupcovia EÚ mali bezpodmienečný prístup do Náhorného Karabachu a okolitých okupovaných oblastí; trvať na tom, aby EÚ zohrávala pri urovnávaní konfliktu v Náhornom Karabachu významnejšiu úlohu tým, že bude podporovať vykonávanie opatrení na budovanie dôvery, ktoré spoja arménske a azerbajdžanské spoločenstvá a ktoré budú medzi všetkými zúčastnenými stranami šíriť myšlienky mieru, zmierenia a dôvery; r) privítať prácu, ktorú odviedli spolupredsedovia Minskej skupiny OBSE a zainteresované strany pri dosahovaní pokroku zameraného na uzavretie dohody o základných zásadách, a vyzvať na neustálu podporu tejto práce; zdôrazniť, že Azerbajdžan aj Arménsko by mali prijať primerané opatrenia na zabezpečenie toho, aby sa všetky rozhodnutia týkajúce sa začatia a upevňovania mierového riešenia konfliktu v Náhornom Karabachu, ktoré sa prijmú v rámci Minskej skupiny, vykonávali v plnej miere a včas; zvážiť priamu a aktívnejšiu účasť EÚ v Minskej skupine; s) vyzvať vedúcich predstaviteľov Arménska a Azerbajdžanu, aby konali zodpovedne, zmiernili svoje vyjadrenia a zdržali sa štvavých vyhlásení s cieľom pripraviť pôdu pre skutočný dialóg na všetkých úrovniach spoločnosti, aby tak verejnosť akceptovala a v plnej miere pochopila výhody komplexného urovnania sporov, čím sa pripraví cesta pre účinnejšie opatrenia na budovanie dôvery; t) vyjadriť znepokojenie nad zvyšovaním vojenskej prítomnosti v tomto regióne a najmä nad vysokými vojenskými výdavkami Azerbajdžanu a v tejto súvislosti vyzvať členské štáty, aby prestali dodávať zbrane a muníciu do Azerbajdžanu a Arménska v súlade s požiadavkou OBSE z februára 1992, pokiaľ obe strany neschvália a nepodpíšu komplexnú dohodu; u) zdôrazniť, že je potrebné, aby sa v rámci Východného partnerstva aj naďalej vynakladalo všetko úsilie potrebné na politické a hospodárske zblíženie medzi Arménskom a Azerbajdžanom a aby sa ako integrálna súčasť tohto úsilia stanovil pevný záväzok zabezpečiť riešenie tohto regionálneho konfliktu; v) zdôrazniť, že státisíce utečencov a osôb vysídlených v rámci štátu, ktoré utiekli zo svojich domovov počas vojny v Náhornom Karabachu alebo v súvislosti s touto vojnou, sú aj naďalej vysídlené a sú im odopierané ich práva vrátane práva na návrat, vlastnícke práva a právo na osobnú bezpečnosť, pričom by sa tieto práva mali bezpodmienečne rešpektovať a bezodkladne uplatňovať; vyzvať Komisiu a členské štáty, aby Azerbajdžanu pri riešení situácie vysídlených osôb aj naďalej poskytovali pomoc a finančnú podporu EÚ a aby rozsah tejto pomoci a podpory rozšírili; w) zdôrazniť, že je potrebné využívať dohodu o pridružení ako platformu na podporu regionálnej synergie a spolupráce, zdôrazniť vzájomné posilnené prepojenia medzi rozvojom demokratického pluralizmu a riešením konfliktu a zabezpečiť, aby dohoda o pridružení obsahovala ustanovenia týkajúce sa podpory udeľovania víz pre všetkých ľudí z krajín Zakaukazska; x) objasniť, ako možno využiť skutočnosť, že rôzne iniciatívy EÚ v tomto regióne, konkrétne Východné partnerstvo a Čiernomorská synergia, sa značne dopĺňajú; y) vyzvať Turecko, aby zohrávalo konštruktívnejšiu úlohu pri riešení konfliktu v Náhornom Karabachu a pri plnení svojej zodpovednosti v tomto regióne; z) zaistiť, aby sa obchodná zložka dohody o pridružení dala rozvinúť na prehĺbenú a komplexnú zónu voľného obchodu, hneď ako Azerbajdžan splní všetky potrebné podmienky vrátane pripojenia k WTO a plnenia záväzkov, pokiaľ ide o rešpektovanie ľudských práv, a s týmto zámerom poskytnúť Azerbajdžanu potrebnú technickú pomoc, aby sa mohol pripraviť na rokovania a aby sa podporilo prijímanie požadovaných reforiem; aa) naliehať na Azerbajdžan, aby podpísal a ratifikoval Rímsky štatút Medzinárodného trestného súdu; ab) vyzvať azerbajdžanské orgány, aby podpísali a ratifikovali Dohovor o zákaze použitia, skladovania, výroby a transferu protipechotných mín a o ich zničení, ako aj Dohovor o kazetovej munícii; ac) zaistiť urýchlené rokovania o zjednodušení vízového režimu a o readmisných dohodách s cieľom podporovať vzájomné medziľudské kontakty a za prioritu považovať mobilitu mladých ľudí a akademickú mobilitu; prispieť k boju proti nelegálnemu prisťahovalectvu a zaistiť, aby ustanovenia o azyle boli v úplnom súlade s medzinárodnými povinnosťami a záväzkami a normami EÚ, najmä v oblasti ľudských práv; ad) zdôrazniť význam budovania a rozvoja silného sektora mládeže a v tejto súvislosti privítať rôzne štátne programy, ktoré ponúkajú štipendiá na štúdium v zahraničí; ae) naliehať na Azerbajdžan, aby nebránil udeľovaniu víz štátnym príslušníkom tretích krajín, ktorí majú arménsky pôvod a chcú vycestovať do Azerbajdžanu, a aby zrušil zákaz medzinárodných telefonických hovorov do Arménska; af) podnietiť širokú odvetvovú spoluprácu medzi EÚ a Azerbajdžanom a najmä vysvetliť prínosy zbližovania právnych predpisov a podporovať toto zbližovanie a s týmto cieľom poskytnúť potrebnú technickú pomoc; ag) naliehavo vyzvať azerbajdžanské orgány, aby urýchlili vykonávanie kľúčových dohovorov Medzinárodnej organizácie práce (MOP); ah) posilňovať transparentnosť pri riadení verejných financií a zlepšovať právne predpisy v oblasti verejného obstarávania s cieľom výrazne prispieť k dobrej správe veci verejných a transparentnému rozhodovaniu; v tejto súvislosti privítať zapojenie Azerbajdžanu do iniciatívy pre transparentnosť v ťažobnom priemysle zameranej na väčšiu mieru otvorenosti v oblasti príjmov plynúcich z ťažby ropy a zemného plynu a monitorovať, ako azerbajdžanská vláda dodržiava svoju povinnosť uverejňovať informácie o verejných financiách v súlade s právnymi predpismi o práve na prístup k informáciám; ai) podniknúť potrebné kroky na to, aby sa do dohody o pridružení začlenili ustanovenia, ktoré Azerbajdžanu umožnia podieľať sa na programoch Spoločenstva a zúčastňovať sa na činnosti jeho agentúr, čo je nástrojom na podporu európskej integrácie na všetkých úrovniach; aj) privítať reformy, ktoré azerbajdžanské orgány uskutočnili v oblasti súdnictva s cieľom zabezpečiť väčšiu nezávislosť sudcov, zlepšiť postupy ich výberu a vymenúvania, odstrániť korupciu v súdnictve a sklon podliehať vplyvu výkonnej moci; uznať, že boli prijaté príslušné právne predpisy vrátane zákona o advokátoch; vyzvať poverené orgány, aby pokračovali vo vykonávaní právnych predpisov zameraných na boj proti korupcii a aby sa zamerali na prípady korupcie na najvyšších miestach, ako aj na podstatné zlepšenie transparentnosti verejných výdavkov a financovania politických strán; zdôrazniť potrebu zlepšiť nezávislosť, efektívnosť a zdroje súdnictva; opätovne zdôrazniť dôležitosť toho, aby súdny systém fungoval bez politického zasahovania; zdôrazniť potrebu dosiahnutia presvedčivých výsledkov pri nábore a vymenúvaní sudcov a štátnych prokurátorov na základe uplatňovania jednotných, transparentných, objektívnych a na celoštátnej úrovni uplatniteľných kritérií a vyhotoviť záznamy o trestnom stíhaní a odsúdení, na základe ktorých je možné merať pokrok; žiada zjednotenie judikatúry v záujme zabezpečenia predvídateľného súdneho systému a dôvery verejnosti; ak) zriadiť programy partnerstva medzi regiónmi EÚ a miestnymi spoločenstvami s národnostnými menšinami, ktoré majú vysokú mieru autonómne; al) zdôrazniť potrebu udržateľného hospodárstva, a to aj podporou jeho diverzifikácie; podporovať väčšiu otvorenosť a transparentnosť v odvetví energetiky a zaistiť, aby sa jeho rozvoj realizoval v súlade s medzinárodnými normami v oblasti životného prostredia; podporovať rozvoj trhu s obnoviteľnými zdrojmi energie; zdôrazniť potrebu príslušných právnych predpisov pre oblasť životného prostredia; am) zdôrazniť význam spolupráce EÚ a Azerbajdžanu v odvetví energetiky pri diverzifikácii trás a dodávok energie do Európy; pripomenúť v tejto súvislosti spoločné vyhlásenie o dodávke zemného plynu, ktoré podpísali predseda Európskej komisie José Manuel Barroso a prezident Azerbajdžanu Ilham Alijev 13. januára 2011 v Baku, ako dôležitý krok k realizácii južného koridoru zemného plynu a oceniť úsilie Azerbajdžanu pri presadzovaní pilotných projektov, ako sú ropovod Baku – Tbilisi – Ceyhan a plynovod Baku – Tbilisi – Erzurum, ako aj realizáciu projektu AGRI; an) zdôrazniť význam jedinečnej geografickej polohy Azerbajdžanu, ktorá mu umožňuje priamy a nerušený tranzit medzi EÚ a krajinami Strednej Ázie; privítať snahu o rozvoj transkaspickej tranzitnej spolupráce s Kazachstanom a nájsť spôsoby, ako nadviazať takúto spoluprácu s Turkménskom; privítať mandát Rady podpísaný 12. septembra 2011 na uzavretie právne záväznej dohody medzi EÚ, Azerbajdžanom a Turkménskom o plynovode vedúcom cez Kaspické more; ao) zabezpečiť neustále zameranie pozornosti EÚ na rozvoj spolupráce s Azerbajdžanom v oblasti energeticky a na udržateľnú podporu zo strany EÚ; poskytnúť technickú pomoc azerbajdžanskej štátnej agentúre pre alternatívne a obnoviteľné zdroje energie s cieľom pomôcť Azerbajdžanu diverzifikovať jeho energetické zdroje, podporovať energetickú účinnosť a zabezpečiť, aby krajina dodržiavala ciele EÚ v oblasti zmeny klímy; ap) nájsť spôsoby, akými podporiť dialóg a regionálnu spoluprácu podporovaním organizácií, ako je Regionálne environmentálne centrum (REC), a to prostredníctvom spoločných cezhraničných projektov s účasťou MVO, miestnych spoločenstiev a zúčastnených strán z Arménska, Azerbajdžanu a Gruzínska; aq) začleniť do dohody o pridružení silný parlamentný rozmer, ktorý zabezpečí úplnú angažovanosť azerbajdžanského parlamentu (Milli Medžlis) a Európskeho parlamentu a podporí činnosť Parlamentného zhromaždenia Euronest; ar) v plnej miere zapojiť Európsky parlament do vykonávania a monitorovania dohody o pridružení; zaviesť jasné kritériá na vykonávanie dohody o pridružení a zabezpečiť monitorovacie mechanizmy vrátane predkladania pravidelných správ Európskemu parlamentu; as) poskytnúť Azerbajdžanu lepšie zacielenú technickú pomoc s cieľom zaistiť, aby dokázal plniť záväzky vyplývajúce z rokovaní o dohode o pridružení a jej úplného vykonávania, a to pokračovaním v realizácii komplexných programov budovania inštitúcií; at) nabádať rokovací tím EÚ, aby pokračoval v spolupráci s Európskym parlamentom a nepretržite poskytoval informácie o dosiahnutom pokroku doplnené dokumentáciou v súlade s článkom 218 ods. 10 ZFEÚ, ktorým sa stanovuje, že Parlament musí byť ihneď a v plnom rozsahu informovaný vo všetkých etapách konania; au) ďalej podporovať úzku spoluprácu s Východným partnerstvom i v rámci neho a zároveň pravidelne informovať Európsky parlament o pokrokoch v rámci tejto spolupráce;